המכללה לביטחון לאומי

מחזור מ"ד, 2017-2016

שם הקורס: מדיניות

השתתפות ישראל במבצעי נאט״ו בים התיכון

מגיש: מאיר עזורי

מנחה אקדמי: דוקטור ערן לרמן

**מרץ 2017**

מדינת ישראל, מהקמתה, מוצאת עצמה נאבקת למען הכרה בינלאומית נרחבת ופועלת נמרצות להיות חברה לגיטימית במשפחת מדינות העולם. חלק מפעולותיה למען מטרה זו נעשות במישור ההומניטרי (משלחות פיקוד העורף באסונות שונים בעולם), במישור הדיפלומטי הבינלאומי (דרך מוסדות האו"ם או בקשרים בין מדינתיים) וחלקן על ידי השתייכות ישראל למוסדות בינלאומיים או נטילת תפקידי מפתח בהם, כדוגמת הניסיון למנות את חברת הכנסת ציפי ליבני לסגנית מזכ"ל האו"ם.

אחד מוסדות אילו הינו ארגון נאט"ו. **נאט"ו,** ארגון האמנה הצפון-אטלנטית**, (NATO**, NATO-North Atlantic Treaty Organization), הוא ארגון בינלאומי לשיתוף פעולה ביטחוני, שהוקם בשנת 1949 על ידי ארצות הברית, קנדה ומדינות מערב אירופה[[1]](#footnote-1) כחלק מהמלחמה הקרה עם ברית המועצות של אז וגרורתיה. מטרתה העיקרית של הברית מופיעה בסעיף החמישי (סעיף V) לאמנה, שנחתמה ברביעי לאפריל 1949 בוושינגטון:

"המדינות החברות מסכימות שבכל מקרה של התקפה חמושה כנגד אחת או כנגד יותר מהן, באירופה או בצפון אמריקה, תיחשב התקפה כזו כהתקפה כנגד כולן. בהתאם לכך, הן מסכימות שבמקרה של התקפה כזו, כל אחת מהן, בהתאם לזכותה להגנה עצמית המוכרת על פי סעיף 51 לאמנת האומות המאוחדות, תסייע לפי הנחוץ למדינה או למדינות שהותקפו, באופן עצמאי או בשיתוף פעולה עם המדינות האחרות. הסיוע יכול לכלול, לפי הנחוץ, גם שימוש בכוחות מזוינים. כל זאת, על מנת להחזיר את הביטחון למדינות הברית הצפון אטלנטית."

בחלוף השנים הצטרפו מדינות נוספות לברית כדוגמת טורקיה בשנת 1952 והאחרונות קרואטיה ואלבניה בשנת 2009[[2]](#footnote-2). נכון לעכשיו, הברית מונה 28 מדינות חברות.

אחד מכוחות המשימה המיוחדים המשותפים של נאט"ו נקרא "מאמץ פעיל" (Active Endeavor). זהו מבצע מתמשך של נאט"ו בהשתתפות ספינות, צוללות וכלי טיס, האמון על אכיפת החלטות האו"ם למניעת סחר בנשק להשמדה המונית וטילים, ולמניעת העברות נשק לגורמי טרור. כל ציי נאט"ו משתתפים ב"מאמץ פעיל", ובעיקר הצי השישי האמריקני ומטרתם לצמצם את השפעת הטרור באגן הים התיכון.

מדינת ישראל ראתה חשיבות בשיתוף הפעולה עם נאט"ו ואף בהצטרפות אליו ואף רואה עצמה שותפה לערכים ולחזון של נאט"ו, אך רק בשנת 2007 הסכים פיקוד נאט"ו להצבת קצין מודיעין מהצי הישראלי לשם תאום ימי בין פעילויות כוחות נאט"ו והספינות הישראליות. שיתוף הפעולה בין ישראל לנאט"ו היה מצומצם מאוד, איכותי וביטחוני. ככל שניסתה זרוע הים להעמיק שיתופי פעולה אילו, היא נתקלה בסירוב עיקש, אף כשרצתה להיות במעמד משתתפת במשימת "מאמץ פעיל", שאינה חברה מן המניין. המתנגדת המרכזית, שאף מנעה מנציג זרוע הים מלהכנס למפקדת נאט"ו, היתה לאורך השנים טורקיה. טורקיה, משיקולים פוליטים וגיאו-אסטרטגים רצתה למנוע את התקרבות ישראל לנאט"ו, על כל התועלות הנלוות לכך. דוגמא לכך משנת 2009, שלוש שנים מהצבת נציג ישראלי במטה כוחות ברית נאט"ו בנאפולי, בה ביקשה זרוע הים להציב ספינת טילים ישראלית במסגרת כוח "מאמץ פעיל"(Active Endeavor), בקשה אשר אושרה עקרונית על ידי רמטכ"ל נאט"ו, ג'אמפאולו די פאולה בביקורו בישראל באותה השנה, אך לא יושמה עקב מאמץ סיכול דיפלומטי נרחב של טורקיה.

מדינת ישראל, באמצעות זרוע הים, במשך שנים רבות ניסתה ומנסה להצטרף לברית נאט"ו ולהרחיב את שיתוף הפעולה עימה, אם על ידי ביקורים הדדיים ואם על ידי תרגילים משותפים. חשיבות ההצטרפות אינה טקטית, לשם מניעת הברחות אמל"ח, פעילות טרור, תאום איזורי פעילות, תרגילים משותפים וכיוצא בזה. זרוע הים בפעילותה העצמאית, לרוב אפקטיבית מאוד ומצליחה בתחום זה, גם ללא סיוע כוחות זרים. אף ניתן לומר, כי לכוח "מאמץ פעיל" (Active Endeavor) אין משמעות מלאה במשימתו, לאור המגבלות הרבות שמשיט על עצמו. אלא, שלשיתוף פעולה זה, גם אם הינו כמשתתף שאינו חבר מן המניין, משמעות אסטרטגית חשובה מאוד למדינת ישראל.

מדינת ישראל, גם לאחר שישים ושמונה שנים מאז הקמתה, מוצאת עצמה נאבקת להכרתה כמדינה לגיטימית וכחברה במשפחת אומות העולם והודפת ניסיונות רבים להדרתה מהבמה הבינלאומית. עצם הנוכחות שלה בין מדינות ברית נאט"ו והמדינות השותפות, היא כשלעצמה מהווה הכרה בה והיא הופכת לחלק אינטגרלי מארגון חשוב ובעל מוניטין. אין דבר זה טריוויטלי ונכון יהיה להבין את התנגדותה החריפה של טורקיה להצטרפות ישראל לברית נאט"ו, כנסיון הדרה של מדינת ישראל מהצטרפותה למעגל מדינות המערב, כשווה בין שוות.

מעבר להכרה בלגיטימיות המדינה הישראלית, להצטרפות לברית השלכות אסטרטגיות ביטחוניות. האמנה עוסקת בערבות ההדדית של כלל המדינות החברות בברית נאט"ו. הצטרפות ישראל לברית תחזק את ערבות גוש מדינות זה לשלומה ובטחונה של ישראל.

היבט נוסף למהלך שכזה הינו, עיבוי שיתופי הפעולה והתרגילים, שמהווים כר פורה להעברת מסרים, עמדות ולהכרות ישראל בקרב נציגים בכירים מאומות שונות בעולם. שיתופי פעולה הינם אמצעי הסברה משמעותיים מאוד, לטוב ולרע, ועל ידי הערכות טובה ניתן להשפיע על גורמי פיקוד גבוהים מאוד מהמדינות השונות.

בתחילת שנת 2012 מסרה דוברות נאט"ו כי הם בוחנים את ההצעה, כי חיל הים הישראלי יוכר כחלק מן הברית, כך שאם יותקף, יוכל לקבל סיוע מכל אחת מן המדינות החברות בברית. בתמורה לכך, אם ייפתח עימות בים התיכון, חיל הים הישראלי יידרש להתערב בעימות זה ככל שיידרש על מנת להביא לפתרונו. עד לשנת 2016 לא התקבלה החלטה בנושא ובתאריך ה- 3/5/2016 הודיעה נאט"ו כי נציגי ישראל יוכלו להשלים את תהליך האמנה וכי יהיה משרד ישראלי במטה נאט"ו. המהלך התאפשר ככל הנראה לאחר שינוי המדיניות מצד טורקיה, שהתנגדה עד אז למהלך והתחממות יחסיה עם ישראל.

ישנה הבנה שאיכות הצבא וסקטור הביטחון של ישראל (כולל תעשיות) נתפסת כגבוהה מאוד. העובדה שישראל, בניגוד לשותפות רבות אחרות (במיוחד הערביות), יכולה לתרום לברית לא פחות, ואולי אף יותר, מלקבל ממנה, מביאה לרצון ונכונות לקדם השיתוף הפעולה עם ישראל בכל הרמות ובכל הנושאים. מכאן הרצון לקיים שיתוף פעולה ביליטראלי. תכנית שיתוף הפעולה עם נאט"ו (IPCP – Individual Partnership and Cooperation Program) אשר אושרה ונכנסה לתוקף בינואר 2017 כוללת בין היתר הקמת ועדת היגוי משותפת, קיום דיאלוג עיתי בנושאים מדיניים וביקורי בכירים, הרחבת ההשתתפות הישראלית בקורסים והכשרות של נאט"ו, כולל העמקת שיתוף הפעולה עם רשתות מרכזי המצוינות NATO Centers of excellence (CoEs) וכן מרכזי ההכשרה של נאט"ו Partnership Training and Education Center (PTEC) , הגברת ההשתתפות הישראלית בתרגילים ובמבצעי נאט"ו והשתתפות מומחים ישראלים בקבוצות העבודה השונות של הארגון ושיתופי פעולה נושאיים (היערכות לחירום, שיתוף פעולה בהגנת סייבר, שיתוף פעולה משפטי ובנושאי חוק בינלאומי, שיתוף פעולה מדעי ומחקרי, לוחמה היברידית והתמודדות מול לוחמה בלתי קונבנציונלית).

על מדינת ישראל לקחת הצעה זו בשתי ידיים ולאמצה. כל עת, שתהיה שותפה לברית זו, גם שלא מהמניין, שותפות שמהווה עדות נוספת להתברגותה של מדינת ישראל בארגון שיתופי בינלאומי חשוב, בעולם שתהליך הגלובליזציה בו מעמיק ומתפתח. ההזדמנות שלאחר הפיוס בין ישראל לטורקיה, הינה זמנית כשבוחנים את התנהלות טורקיה לאור השתנות הזירה וכל עוד מתאפשרת דריסת הרגל בנאט"ו, נדרש לנצלה באופן מיטבי לשם קידום אג'נדה חיובית והבלטת הנכסיות של ישראל.

בנוסף, ישנה אפשרות לקיום דיאלוג עם מדינות ערב השוכנות לים התיכון דרך הדיאלוג הים תיכוני, עם מצרים, ירדן, אלג'יריה, מרוקו, תוניסיה ועוד. באמצעות פלטפורמה זו ניתן לקרב בין המדינות ולזרוע שיתופי פעולה מגוונים ויצירת יחסי אמון.

היתרון הדיפלומטי שבהצטרפות זו עולה על יתרונה הטקטי והראיה הנדרשת אינה עוסקת באפקטיביות שיתופי הפעולה, אלא באמירה הרחבה והעמוקה שמסתתרת מאחורי כל שיתופי הפעולה וההצטרפות - מדינת ישראל כמדינה לגיטימית, מתקיימת תחת הגנת ברית נאט"ו, אשר תחלץ לעזרתה לכשידרש, פוליטית או צבאית.

בעת הזו, בה מדינות רבות עומדות תחת אילוצי משאבים, הנדרשים בטיפול במשימות רבות, כגון הגעת הפליטים לאירופה דרך הים, מצמצמות את פעילותן בכח "מאמץ פעיל" ומכאן שהוא חסר. הצטרפות ישראל לכח זה בנקודת זמן זו עשויה להביא לדומיננטיות שלה במשפחת העמים וקידום האג'נדה הישראלית על ידי **הגשת סיוע למשימה חשובה של נאט"ו בעת משברים כלכליים, שיתוף בידע רב ומקצועיות בטחונים. כל אלה יכולים להרים את קרנה של ישראל בקרב המדינות המשתתפות ולהגביר את הדומיננטיות שלה**.

1. המדינות המייסדות של נאט"ו הינן: איטליה, איסלנד, ארצות הברית, בלגיה, בריטניה, דנמרק, הולנד, לוקסמבורג, נורבגיה, פורטוגל, צרפת וקנדה. [↑](#footnote-ref-1)
2. בשנת 1952 הצטרפו יוון וטורקיה. בשנת 1955 גרמניה המערבית. בשנת 1982 ספרד. בשנת 1999 הונגריה, פולין וצ'כיה. בשנת 2004 בולגריה, אסטוניה, לטביה, ליטא, רומניה, סלובקיה וסלובניה. בשנת 2009 אלבניה וקרואטיה. בשנת 2015 מוטנגרו קיבלה הזמנה להצטרף. [↑](#footnote-ref-2)